הוועדה המיוחדת לפניות הציבור, כנסת 17, פרוטוקול מספר 44, 2007-05-21 11:00

סופה לנדבר: אני פותחת את ישיבת הוועדה לפניות הציבור.

סופה לנדבר: אנחנו דנים בפניות ציבור של אזרחים נפגעי מלחמת לבנון השנייה (נפגעי הרכבת) וזו ישיבת המשך לישיבה שהתקיימה ב-7 במאי 2007.

סופה לנדבר: היום אנחנו רוצים לשים נקודה לנושא בו אנו דנים, נושא כאוב ומעצבן, לא רק את הנפגעים אלא גם אותי באופן אישי.

סופה לנדבר: אני רוצה לומר לסמנכ"ל רכבת ישראל שיש לך צוות מצוין.

סופה לנדבר: כאשר עובדי הרכבת נפגעו במלחמת לבנון השנייה, ארקדי ליווה אותנו עת ביקרנו את המשפחות ואת הפצועים בבתי-החולים והרגשתי שעובדי הרכבת מהווים משפחה אחת, דבר שגרם לי להרגשה טובה.

סופה לנדבר: הייתי רוצה שכך יהיה להבא.

סופה לנדבר: כך לגבי המוסד לביטוח לאומי.

סופה לנדבר: כולנו חייבים להיות לא רק רגישים אלא בני אדם אחד לשני.

יצחק סרי: אני מסכים לדבריך.

יצחק סרי: גם אנחנו רוצים לראות כך את הדברים וכך אנחנו פועלים, כמשפחה אחת.

יצחק סרי: אנחנו מנסים לתת לעובדים את התחושה הזאת ולפעול למענם.

יצחק סרי: מרבית הפצועים חזרו איכשהו למעגל העבודה, מי יותר ומי פחות, עם כל הקשיים הקיימים, אבל בסך הכול אנחנו רוצים לראות אותם חוזרים אלינו למעגל העבודה ואנחנו עושים הכול על מנת להחזירם אלינו לעבודה.

יצחק סרי: זה נעשה בשיתוף הטיפול הסוציאלי.

כרמל סטינגר: בישיבה הקודמת אמרתי שיש מקום לפתור את הדברים ללא מעורבות חיצונית כי הדברים לא כל כך מסובכים אלא שהם הסתבכו מכל מיני סיבות והישיבה היום נועדה לפתור את הדברים גם ברמה הפרטנית וגם לתת הסבר, אם יש צורך, ברמה הכוללת.

כרמל סטינגר: יש מגמה להגיע לפתרון כל אחד ואחד מהעובדים, מבחינת הבחירה שהוא רוצה לבחור בה.

כרמל סטינגר: אני חייבת לציין דבר נוסף.

כרמל סטינגר: אנחנו יוצאים מתוך הנחה שניתן כאן אינפורמציה שנוגעת לכל אחד ואחד מהעובדים, זה יכול להיות לגבי סכומים ופרטים נוספים.

כרמל סטינגר: לא החתמנו את העובדים על ויתור סודיות לפיו הם מאשרים לנו לתת את האינפורמציה הזאת, אבל אנחנו כאן יוצאים מנקודת הנחה שהאישור הזה אכן ניתן לנו.

סופה לנדבר: אני חושבת שכל אחד יכול לומר לפרוטוקול אם הוא מסכים לכך או לא.

ניקה שמחוביץ: ברגע שאנחנו ממלאים טופס של נפגע בעבודה וחותמים שבחרנו במסלול מסוים, יש טופס של ויתור על סודיות.

אסנת כהן: לא.

אסנת כהן: אנחנו עכשיו מוסרים מידע אישי על כל אחד ואחד מכם ואומרים מה הוא קיבל.

אסנת כהן: אתם צריכים לתת לנו הסכמה שאני אמסור את המידע.

אסנת כהן: מכיוון שאני לא רוצה לעבור על חוק צנעת הפרט, אני צריכה את הסכמתכם לכך.

סופה לנדבר: יש מי מכם שמתנגד שימסרו את האינפורמציה?

סופה לנדבר: אין.

אסנת כהן: צר לי שהגענו למצב הזה ולמקום הזה.

אסנת כהן: לא זו הייתה הכוונה ולא זו הייתה המטרה.

אסנת כהן: אני יכולה לומר לכם שבמוסד לביטוח לאומי עושים עבודת קודש ועובדים יום ולילה כדי לתת את מקסימום השירות ובטח לנפגעי פעולות איבה.

אסנת כהן: אני אומרת לכם שזה אפילו כרוך בלילות ללא שינה, וזה בסדר כי זה תפקידנו ועבור זה אנחנו מקבלים שכר.

אסנת כהן: אני אתן לכם אסבר מה המשמעות של פגיעה בעבודה שהיא גם פגיעת איבה, ויש לזה משמעות מאוד גדולה.

אסנת כהן: פגיעה שהיא גם פגיעת איבה וגם פגיעת עבודה, היא פגיעה שלכאורה היא עקב אירוע אחד, שבגלל אירוע אחד שקרה במקום העבודה הוא יכול להיות מוגדר או פגיעת איבה או פגיעת עבודה.

אסנת כהן: אם זו הייתה פגיעה בעבודה כאשר לא מדובר באירוע איבה, לא הייתה בכלל בעיה, אבל מכיוון שמדובר בפיגוע שהוא גם פיגוע איבה וגם בעבודה, יש לנו כאן לכאורה שתי זכאויות שצריך לבחור אחת מהן כי החוק אומר שצריך לבחור אחת מהן.

אסנת כהן: כדי לבחור אחת מהן צריך לעבור מסלול כלשהו ולא סתם המחוקק – לא אני חוקקתי את החוק – כתב את סעיף 16 לחוק.

אסנת כהן: היה רציונאל מאחורי ההחלטה הזאת והיא נועדה כדי לתת טיפול מקסימאלי לנפגעי פעולות איבה.

אסנת כהן: מדינת ישראל לוקחת אחריות ביטחונית על האזרחים שלה ועל כל מי שבא בשעריה, ולכן אם יש אירוע איבה, אנחנו מתערבים ראשונים.

אסנת כהן: המוסד לביטוח לאומי תוך 24 שעות נכנס לתמונה, ואני חושבת שכולכם זוכרים את הביקור בבתי החולים או אצל המשפחות השכולות.

אסנת כהן: בלי שביקשתם, אם היה צורך בתשלומים כאלה ואחרים מהשיקום, הם בוצעו.

אסנת כהן: אם זו הייתה רק פגיעה בעבודה, מדינת ישראל לא לוקחת אחריות ברמה האישית הזאת והיא לא מגיעה לבתי החולים, היא לא מספקת שמרטף לילדים אם יש צורך, היא לא משלמת כסף לנסיעות אם יש צורך, היא לא מממנת בתי מלון אם יש צורך.

אסנת כהן: היא עושה זאת רק כאשר מדובר בנפגעי פעולות איבה, אז מדינת ישראל מוכנה לממן ואנחנו הוא הגוף המבצע את זה עבור המדינה.

אסנת כהן: זה הרציונאל ממנו נולד סעיף 16 לחוק.

אסנת כהן: מעבר לזה.

אסנת כהן: על פי חוק ביטוח בריאות ממלכתי, לנפגעי פעולות איבה אין מימון אלא הגורם המממן של כל הוצאות הריפוי הקשורות לפגיעה זה המוסד לביטוח לאומי.

אסנת כהן: ביטוח בריאות ממלכתי שם אתכם בצד והוא אומר שהוא לא מטפל בכם.

אסנת כהן: כדי שיקבלו את המקסימום, החוק הזה נועד להגן על זה והוא אומר שיש נפגע פעולות איבה, ואם אני צריך תרופה מצילת חיים – ואני מדברת על כל מיני פיגועי טרור שהיו לנו – שעולה גם 25 אלף שקל למנה, וזו התרופה שנדרשת, אנחנו נותנים אותה ולא מתחילים ויכוחים אם התרופה נמצאת בסל הבריאות או לא.

אסנת כהן: תבינו מה המשמעות של העניין הזה ולמה המוסד לביטוח לאומי מתעקש להתחיל לשלם תגמולים לפי חוק התגמולים לנפגעי פעולות איבה.

אסנת כהן: אם לא היינו שם, לא הייתם מקבלים את הטיפול האישי והאינטנסיבי הזה.

אסנת כהן: רכבת ישראל הוא מעסיק מורשה ומכיוון שכך הם הדברים, הוא, על פי החוק, גם לנפגעי עבודה היה משלם שכר רגיל ואנחנו נותנים את הכסף לרכבת ישראל.

אסנת כהן: לכל אחד ואחד מכם שולמו הכספים באמצעות רכבת ישראל.

אסנת כהן: אתם קיבלתם את השכר מרכבת ישראל ויש לי כאן פירוט כמה שילמנו עבור כל אחד מכם.

אסנת כהן: אנחנו שילמנו ישירות לרכבת ישראל.

אסנת כהן: רכזת השכר של רכבת ישראל נמצאת כאן והיא תאשר את מה שאנחנו שילמנו ואני יכולה לומר לכם בדיוק כמה שילמנו לרכבת ישראל בגין כל נפגע.

אסנת כהן: אני מניחה שרכבת ישראל יודעת מה היא קיבלה, אני מניחה שהיא יכולה לומר לכם בדיוק את היקף השכר שאנחנו שילמנו כאשר למרבית הנפגעים שילמנו ממועד הפגיעה עד ה-16 ביוני, והיו כאלה ששילמנו להם עד מרץ.

סופה לנדבר: למה עד מרץ?

אסנת כהן: מכיוון שזאת הייתה תקופת התגמול לטיפול רפואי.

אסנת כהן: רופא אישר שכאן לכאורה נגמרה תקופת אי-הכושר, יכולים לחזור לעבודה וצריך לעמוד בפני ועדה רפואית להמשך הטיפול.

סופה לנדבר: מי שהיה יכול לחזור לעבודה חזר, אבל מה קורה לגבי מי שלא יכול היה לחזור?

קריאה: אבל אין ועדה רפואית.

קריאה: אלי אין ועדה רפואית.

אסנת כהן: על פי החוק כאשר רופא קובע שהאדם יכול לחזור לעבודה, למעשה צריך להתחיל לטפל בו במסלול של עמידה בפני ועדה רפואית.

אסנת כהן: כאן הגענו להתערבות, שבעצם הייתה התערבות חיצונית, שאמרה שאני מחליט עכשיו לאיזה ועדה רפואית תלכו, ואמרתם לא.

אסנת כהן: אמרתם שקיבלתם לפי נפגעי פעולות איבה את התגמול לטיפול רפואי, המעסיק קיבל את הכסף, שילמנו כסף מהשיקום, שילמנו לבתי החולים עבור האשפוז שלכם, אבל עכשיו בואו קחו אותנו למסלול אחר, לנפגעי עבודה.

אסנת כהן: אי אפשר לומר שעכשיו נעצור את זה כי עכשיו אתם רוצים לעבור למסלול אחר.

אסנת כהן: או שבוחרים במסלול הזה או שבוחרים במסלול הזה.

אסנת כהן: המשמעות היא שאם בוחרים במסלול הזה, מפסיקים את המסלול הקודם.

אסנת כהן: לא נכון היה לעשות את זה – ועדיין אני אומרת שזה לא נכון לעשות זאת – ואומר למה.

אסנת כהן: אם אנחנו רוצים להעמיד אתכם בפני ועדה רפואית בשני המסלולים, אנחנו בעצם אומרים שאנחנו רוצים לראות מה תהיה דרגת הנכות לפי פעולת איבה, מה תהיה דרגת הנכות לפי פגיעה בעבודה, ואם יהיו לכם 20 אחוזים, 50 אחוזים, 100 אחוזים, אני יכולה לעשות הערכה מה תהיה הקצבה החודשית, איזה הטבות תקבלו, איזה הוצאות ריפוי תקבלו במשך כל החיים, ומה יקרה הלאה.

שלומית עמינח: הם יכולים לעבור את שתי הוועדות?

אסנת כהן: הם צריכים לעבור את שתי הוועדות, אבל הם התנגדו לכך.

קריאה: אף אחד לא התנגד.

אסנת כהן: החוק נותן שתי אפשרויות: או שתבחרו אחרי שישה חודשים מיום שקיבלתם את ההכרה של הרשות המאשרת שהייתה פגיעת איבה, או שלושה חודשים אחרי שנקבעה דרגת נכות לצמיתות.

אסנת כהן: ואכן, הכי נכון לעשות זאת אחרי שלושה חודשים כי אז אנחנו יכולים להציג בפניכם מאזן תשלומים ברור.

אסנת כהן: אז אני יכולה לומר לכם שלפי נפגעי פעולות איבה מגיעים לכם מיליון שקלים, לפי נפגעי עבודה מגיעים לכם ארבעה מיליון שקלים, ולהזמין אתכם לבחור.

אסנת כהן: לפני שיש לכם דרגת נכות, אני לא יכולה לעשות את האומדן, לא אני ולא אגף נפגעי עבודה.

אסנת כהן: אנחנו לא יכולים לתת לכם זכאות ולומר לכם מה מגיע לכם מכאן או מכאן ולבקש אתכם לבחור.

אסנת כהן: הכי נכון שתדעו מה מגיע מכאן ומה מגיע מכאן.

סופה לנדבר: אחרי כמה זמן שולחים אותם לוועדה?

אסנת כהן: אחרי שלושה חודשים.

סופה לנדבר: כבר עבר זמן רב מאז הפגיעה.

אסנת כהן: הם לא הסכימו ללכת לוועדה.

קריאה: מי לא הסכים?

קריאה: לא היה ולא נברא.

אסנת כהן: אתם אמרתם שאתם רוצים ללכת במסלול אחד, של נפגעי עבודה בלבד.

אסנת כהן: יש פה מכתבים שכתבו לכם ובהם נאמר שאם אתם רוצים, תגישו תביעה גם לפעולות איבה.

גדי מדברי: זכותי לבחור את המסלול לפיו אני הולך.

גדי מדברי: אני חתמתי על הטפסים של נפגעי עבודה ושלחתי אותם לביטוח לאומי.

גדי מדברי: זאת אומרת, אני בחרתי.

גדי מדברי: הייתי אצל דורית והבהרתי את עצמי.

אסנת כהן: אתה אמרת לה שאתה לא רוצה נפגעי פעולות איבה.

אסנת כהן: חתמת על זה?

גדי מדברי: על מה אני צריך לחתום?

גדי מדברי: אני צריך לחתום על מה שאני בוחר ולא על מה שאני לא בוחר.

אסנת כהן: יש פה אי-הבנה.

אסנת כהן: אם אתה אומר שאתה לא רוצה להיכנס למסלול של נפגעי פעולות איבה, זה לגיטימי.

אסנת כהן: זו בחירתך.

אסנת כהן: דורית אמרה שתכתוב לה שאתה רוצה לבחור במסלול של נפגעי עבודה ולא רוצה לבחור במסלול של נפגעי פעולות איבה.

גדי מדברי: היום התקשרה אליי הביתה דורית והודיעה לי כמו שמודיע מפקד בצבא – בלי לברר אם אני יכול - שאבוא מחר ב-10:00 בבוקר לביטוח לאומי כדי לחתום על ויתור.

יצחק סרי: אמרת בהתחלה שקיימת להם אופציה לעבור את הבדיקה ולאחר מכן להחליט.

יצחק סרי: ברגע שהם יחתמו על הטופס שאת מדברת, למעשה הם כבר החליטו.

יצחק סרי: זאת אומרת, לפי הדברים האלה נשללת הם אותה אופציה - שמהווה יתרון מאוד גדול מבחינתם - לבחור את אחד המסלולים.

יצחק סרי: האנשים צריכים להבין את הדברים.

גדי מדברי: לנפגעי פעולות איבה הסכום המשולם הוא מקסימום 6,000 שקלים, ולנפגעי עבודה הסכום המקסימאלי הוא 36 אלף שקלים, וכפי שאתה מבין ההבדל הוא עצום.

כרמל סטינגר: המצב האופטימאלי שניסינו לומר הוא שתיבדקו בשני המסלולים ואחרי שייקבעו לכם אחוזי הנכות, תוכלו לבחור את המסלול.

ניקה שמחוביץ: אבל למה לא עשיתם את זה?

ניקה שמחוביץ: את אומרת שנתתם לנו טיפול, אבל לתחבושות האלה חיכיתי חודשיים, ויושבת כאן העובדת הסוציאלית שיודעת על כך.

ניקה שמחוביץ: דורית גרמה לכך שלא אקבל התחייבויות והרופאה שלי יכולה להעיד על כך.

ניקה שמחוביץ: למה הייתי צריך לחכות חודשיים?

ניקה שמחוביץ: אני אשם שנפגעתי מהטיל?

ניקה שמחוביץ: אני אשם שנשארתי חי?

גדי מדברי: למה אני צריך לקבל פסיכיאטר מהעמותה ולא מביטוח לאומי?

כרמל סטינגר: כל חוק נותן הטבות אחרות.

כרמל סטינגר: המצב האופטימאלי הוא להיבדק בשני המסלולים.

ניקה שמחוביץ: מצוין.

ניקה שמחוביץ: אנחנו רוצים בזה.

כרמל סטינגר: התגמול הוא לא רק מה שתקבלו בסוף כל חודש מבחינת התלוש.

כרמל סטינגר: לכל מסלול יש הטבות.

כרמל סטינגר: לנפגעי עבודה יש הטבות מסוימות שאין לנפגעי פעולות איבה, לנפגעי פעולות איבה יש הטבות שלא מקבלים נפגעי עבודה ואת כל הנתונים האלה אפשר להביא בפניכם רק אחרי שעברתם את שני המסלולים.

כרמל סטינגר: אתם אמרתם בפעם הקודמת שקיבלתם את כל האינפורמציה, ויכול להיות שכן, כי מבחינתנו אכן קיבלתם אינפורמציה.

גדי מדברי: לא אמרתי דבר כזה.

גדי מדברי: אני יכול להראות לך את המכתבים ששלחתם אליי.

כרמל סטינגר: בואו נצא מנקודת הנחה שהיום אנחנו יוצאים עם פתרון.

סופה לנדבר: אני רוצה שהיום נגיע לסיכום לפיו תקבעו את מסלול הבדיקה, אני רוצה לקבל את תאריכי הוועדות, ואני רוצה למנוע את הבירוקרטיה בהמשך כדי שהאנשים האלה יצאו עם כל מה שמגיע להם ועם בחירה שנעשתה על בסיס משהו.

אסנת כהן: אין בעיה.

אסנת כהן: עורך-הדין שלהם הוא זה שמנע מהם להיבדק.

סופה לנדבר: זו הייתה בחירה שלהם ואני לא רוצה להתערב בכך.

סופה לנדבר: אני הזמנתי אתכם לכאן כי אני רוצה לעזור.

סופה לנדבר: לחברי הכנסת אסור להתערב בנושא כאשר מעורב בו עורך-דין, אבל מאחר שהנושא נגע ללבי, אני רוצה להגיע לסיכום ולסיים את הפרשה.

סופה לנדבר: תאמרו לי מה אנחנו צריכים לעשות עכשיו ולאיזה תאריכים ייקבעו הוועדות.

אסנת כהן: אני הייתי מאוד רוצה שכולם יגישו תביעה בשני המסלולים ואני אבקש לזרז את הוועדות הרפואיות שיזמנו אותם בשני המסלולים.

ניקה שמחוביץ: הגשתי את זה ואמרו שאיבדו את החומר.

אסנת כהן: הגשת לנפגעי פעולות איבה.

ניקה שמחוביץ: הגשתי גם נפגעי פעולות איבה וגם נפגעי עבודה, אבל איבדו את החומר.

ניקה שמחוביץ: כאשר הבאתי לכם הוכחה באמצעות אישור משלוח דואר רשום, הפקידה שלך לא ראתה את התאריך ועוד איימה עלי.

ניקה שמחוביץ: עכשיו הגשתי את החומר באופן אישי והחתמתי אותה על קבלתו, אבל לפני כן, את החומר ששלחתי, איבדו.

אסנת כהן: אם האדם בוחר בנפגעי עבודה, הוא צריך לקבל את כל הכסף לפי נפגעי עבודה.

אסנת כהן: עם ההטבות של נפגעי עבודה, יש זכויות של נפגעי עבודה.

אסנת כהן: אם הוא בוחר בנפגעי פעולות איבה, הוא מקבל במסלול של איבה את הכול.

אסנת כהן: זה אומר שאם הם קיבלו – וכולם קיבלו באמצעות המעסיק - הוצאות ריפוי ושיקום לפי פעולות איבה, והיום הם בוחרים במסלול נפגעי עבודה, אני צריכה לקחת את מה שנתנו לפי נפגעי פעולות איבה.

אסנת כהן: תקופת אי-כושר בנפגעי עבודה היא רק תשעים ימים ואנחנו כאן נתנו להם תקופת אי-כושר של כמעט תשעה חודשים.

ניקה שמחוביץ: לא.

ניקה שמחוביץ: אני קיבלתי שלושה חודשים ואני יכול להראות לך את התלושים.

אסנת כהן: אני מדברת באופן כללי ולא באופן ספציפי עליך.

אסנת כהן: אתה יכול לבחור עכשיו באיזה מסלול אתה בוחר, ואנחנו נעביר אותך אליו.

אסנת כהן: אתה עוד לא בחרת.

גדי מדברי: אחרי ששוחררתי מבית החולים אחרי ניתוח, לא יכולתי לרדת מהמיטה למקלט ואצלי אין ממ"ד.

גדי מדברי: הבנים שלי לקחו אותי לתל-אביב ושיכנו אותי בבית מלון עבורו שילמתי אני באופן אישי.

גדי מדברי: אף אחד מביטוח לאומי לא התקשר, אף אחד לא ניסה לאתר אותו, אלא רק אחרי שמונה ימים התקשרה יהודית, עובדת סוציאלית, ודיברה עם אשתי כי אני לא יכולתי לדבר בטלפון.

גדי מדברי: אני לא ביקשתי בית מלון ואף אחד לא שאל אותי אם אני רוצה בית מלון.

אסנת כהן: וזה לא בסדר?

גדי מדברי: לא אמרתי שזה לא בסדר.

גדי מדברי: כתבתי לה מכתב תודה על הטיפול המסור.

גדי מדברי: אני אומר שלא ביקשתי בית מלון ולא ביקשתי מסלול מסוים.

כרמל סטינגר: עניין התשלומים עלה בישיבה הקודמת ואותי זה הפתיע, אבל אמרתי שאבדוק את הדברים.

כרמל סטינגר: חלק מהתשלומים שקיבלתם, קיבלתם דרך השיקום.

כרמל סטינגר: אני חושבת שהיה זה זוהר שאמר בישיבה הקודמת שהוא לא נשאל אם הוא רוצה שמרטף, מלון וכולי.

כרמל סטינגר: יש לי פירוט של כל התשלומים שקיבלתם והם היו ביולי ובאוגוסט, כאשר כאן זוהי ההתערבות שלנו בזמן חירום.

כרמל סטינגר: ההתערבות הזאת היא לא מהתגמולים שמנכים לכם כי אלה הצרכים שהיו לכם באותו זמן, אלה הדברים שאנחנו נתנו, וזה לא מנוכה.

כרמל סטינגר: אם בפעם שעברה אמרתם שעומדים לנכות את בית המלון, את הטלוויזיה, את הכלכלה שניתנה, את החלקים האלה אנחנו לא מנכים.

כרמל סטינגר: לא זו הכוונה.

קריאה: וגם לא את הוצאות הריפוי.

כרמל סטינגר: כן.

אסנת כהן: אם שילמתי למעסיק 120 אלף שקלים עבור כל התקופה, למעשה אני צריכה לקבל אותם.

יצחק סרי: יש כאן דבר אחד שמהווה מכנה משותף והמכנה המשותף שקיים היום – וכאן צריך לקבל את הסיוע המרבי – הוא לקבל את ההחלטה.

יצחק סרי: היום אתם נמצאים בפרשת דרכים, בין מצב אחד של פעולות איבה לבין מצב של נפגעי עבודה.

יצחק סרי: המסמך הזה למעשה מציג אתכם לפי אחת האופציות שאני לא בטוח שבחנתם אותה עד הסוף ואחר כך אתם יכולים להצטער.

יצחק סרי: חשוב לקבל כאן החלטה שדרך הביטוח הלאומי יעבירו אתכם מיד את אחת הוועדות על מנת להחליט באיזה אופציה אתם בוחרים.

ניקה שמחוביץ: אבל הם לא קבעו תאריך לוועדה.

יוסי אמרגי: אם אני הולך לוועדה רפואית במסלול של תאונות עבודה, ויש גם ועדה רפואית במסלול של נפגעי פעולות איבה, לא צריכים להיות שני טפסים כאשר מדובר באותם רופאים.

יצחק סרי: יש הבדל גדול מאוד בין הנושא של תאונות עבודה לבין הנושא של פעולות איבה.

יצחק סרי: יש סל הטבות בנושא של תאונות עבודה ויש סל הטבות בנושא של פעולות איבה.

יצחק סרי: אחת האופציות שקיימות היא האחוזים ולא בהכרח האחוז שתקבל כנפגע עבודה יהיה זהה לאותו אחוז שתקבל כנפגע איבה.

יצחק סרי: אתם חייבים לקבל את כל המידע והאופציות חייבות לעמוד בפניכם.

אסנת כהן: בינואר או בפברואר דיברתי עם זיוית, ממש התחננתי, וביקשתי ממנה להגיע לרכבת, לשבת עם העובדים, לדבר אתם ולתת להם את כל המידע.

ניקה שמחוביץ: למה לא באת?

יצחק סרי: אני מייצג כאן את הרכבת.

יצחק סרי: מטעם הרכבת עשינו פעילויות שונות והשתלמויות שונות בכל מיני מקומות על מנת להסביר את כל הדברים האלה.

יצחק סרי: זאת אומרת, המפגש כאן הוא לא מפגע ראשוני.

יצחק סרי: על ידי זיוית נעשו דברים רבים מבחינת הפעילות.

יצחק סרי: אם נדבר על העבר, לא נתקדם ואנחנו הרי רוצים להתקדם.

יצחק סרי: האנשים האלה מנסים להתחיל לבנות את הצעדים הראשונים שלהם וזה קשה ולכן צריך לתת להם את המיטב, גם מבחינת היועצים.

יצחק סרי: מכיוון שהוועדות הרפואיות מהוות מימד מסוים שלאחר מכן תוכלו לדעת מה סל ההטבות שלהם באחת משתי האופציות, אני, כמייצג הרכבת, כסמנכ"ל, ממליץ לכם לעבור את הוועדה הרפואית כמה שיותר מהר, ואז תוכלו לבחור את המסלול המתאים לכם.

יצחק סרי: אני מציע לכם לא לחתום על המסמך הזה שניתן לכם כי זה מוציא מכם את האפשרות לבחור באופציה המתאימה לכם.

יצחק סרי: אני מציע לכם לעבור מהר אחת משתי הוועדות הרפואיות ולאחר מכן להחליט.

סופה לנדבר: למה הם צריכים לעבור שתי ועדות?

אסנת כהן: זאת אותה ועדה שדנה בשני המסלולים.

אסנת כהן: אותה ועדה, באותה סיטואציה, באותו מעמד, כאשר כותבים פרוטוקול כאן ופרוטוקול שם.

אסנת כהן: יוסי חדד למשל עבר את שתי הוועדות.

סופה לנדבר: מי עוד עבר את הוועדות?

מרדכי סבג: אני.

סופה לנדבר: אני לא אוהבת שבמקרים כאלה עורך-דין נכנס לתמונה.

סופה לנדבר: אני חושבת שעל גב צרות האנשים לא צריך להרוויח כסף.

קריאה: אם אני לא אקח עורך-דין, הם צוחקים לי בפנים.

סופה לנדבר: אני רואה גם ברכבת וגם בביטוח לאומי רצון לקדם את הנושא.

סופה לנדבר: אני לא רוצה להסתכל אחורה.

סופה לנדבר: מה שקרה, קרה.

סופה לנדבר: אני רוצה להסתכל קדימה ואני רוצה שתאמרו לי לכמה זמן אתם זקוקים כדי לקבוע לכולם מועד הגעה לוועדות.

מרדכי סבג: אני עברתי ועדה ואני לא רוצה לעבור שוב את העינוי הזה.

אסנת כהן: אם אתה ממלא את הטופס של בקשה לנכות לפי מסלול של נפגעי עבודה ולפי מסלול של נפגעי פעולות איבה, אותה ועדה באותו מעמד תעשה את זה.

אסנת כהן: מה שקרה הוא שאתם נמנעתם מהגשת תביעה.

גדי מדברי: אני הגשתי בקשה לנפגעי עבודה מההתחלה אבל מביטוח לאומי קיבלתי כסף רק עבור 91 ימים.

גדי מדברי: אני בחרתי מההתחלה, אבל לא קבעו לי תאריך לוועדה.

גדי מדברי: רק היום נזכרו לזמן אותי.

סופה לנדבר: אני רוצה לקבל מכם פרטים לגבי כל אחד בנפרד.

אסנת כהן: אמרגי יוסף.

אסנת כהן: שולם שכר באמצעות המעסיק.

אסנת כהן: הוא חזר לעבודה ברכבת והמציא תעודת אי-כושר של 85 ימים מה-16 ביולי עד ה-1 במרץ.

אסנת כהן: בגין ימים אלה שולם תגמול טיפול רפואי למעסיק.

אסנת כהן: מהשיקום הוא קיבל 1,174 שקלים.

אסנת כהן: הוא הציג קבלה על ביקור אצל רופא והסכום הוחזר.

אסנת כהן: נשלח מכתב בחירה והוא הגיש תביעה רק לנכות מעבודה.

אסנת כהן: ועדה רפואית שדנה בעניין שלו קבעה: מאה אחוזים לתקופה מה-27 לספטמבר עד ה-4 באוקטובר.

יוסף אמרגי: הגשתי גם לפעולות איבה.

אסנת כהן: לא הגשת לפעולות איבה.

אסנת כהן: אני אבדוק.

יוסף אמרגי: הגשתי לשני המסלולים.

אסנת כהן: אני אבדוק את זה.

אסנת כהן: אנחנו השקענו עבודה רבה.

אסנת כהן: אנחנו כאן רק כדי לעזור ולא כדי להתנגח.

אסנת כהן: מטרת הפגישה היא לעזור לכם ולכן אני יזמתי אותה עם חברת הכנסת לנדבר.

גל סרוסי: יכול להיות שהם הגישו את הבקשה רק פעם אחת.

אסנת כהן: בפעם הראשונה, כאשר הגשתם את התביעה, הגשתם אותה לתקופת אי-כושר.

אסנת כהן: כמו שהגשתם תביעה לנכות בנפגעי עבודה, צריך להגיש תביעה לנכות במסלול נפגעי פעולות איבה.

אסנת כהן: זיוית, אני אבקש מהסניף שמי שלא הגיש, ימלא את הטפסים ואת תעבירי אותם אלי.

אסנת כהן: אני מתחייבת לעשות את הטיפול המקסימאלי הזריז ביותר מול ועדות רפואיות.

אסנת כהן: גדי, תן לי לטפל בך באופן אישי.

אסנת כהן: אני רוצה לטפל בך באופן אישי, אבל אתה צריך לאפשר לי לעשות זאת.

אסנת כהן: יוסי, אני אבדוק לגבי התביעה שלך.

אסנת כהן: תמלא עוד תביעה ונבדוק את מסלול נפגעי פעולות איבה, ואז ניתן לך תמונת מצב.

אסנת כהן: מה שנקבע לך להיום, עד ה-31 באוגוסט 2007 – 30 אחוזי נכות לצמיתות.

יוסף אמרגי: 40 אחוזים.

אסנת כהן: הגשת ערעור?

יוסף אמרגי: כן.

אסנת כהן: היה ערעור ונקבעו 40 אחוזי נכות לצמיתות.

יוסף אמרגי: לא לצמיתות אלא זמני.

אסנת כהן: נכון.

אסנת כהן: הרופאים הם אלה שמחליטים אם המצב הוא זמני או צמית.

אסנת כהן: זאת לא התערבות שלי ואני לא יכולה ואסור לי להתערב בוועדה הרפואית.

יוסף אמרגי: הבעיה היא שכאשר מגיע אדם עם בעיה בעין, בודק אותו רופא אורתופד.

יוסף אמרגי: זה המשחק שלכם.

אסנת כהן: הוועדות הרפואיות הן לא שלנו.

אסנת כהן: זיוית תדאג לקבל את הטפסים.

זיוית בן אבי: יש לי את הטפסים.

יצחק סרי: יוסי, אתה למעשה הגשת בקשה במסגרת תאונת עבודה.

יוסף אמרגי: פעולות איבה.

יצחק סרי: אסנת תבדוק אם הגשת במסגרת פעולות איבה.

יצחק סרי: והיה ולא, תבוא אלינו להנהלת היחידה ותחתום על טופס לגבי פעולות איבה, אותו נעביר לביטוח הלאומי כדי שתוזמן לוועדה רפואית.

יצחק סרי: זה ברור?

יוסף אמרגי: ברור.

יוסף אמרגי: דרך עורך-הדין שלי כמובן.

סופה לנדבר: אני לא רוצה לתת עצות, אבל לדעתי הסתבכתם עת לקחתם עורך-דין.

גדי מדברי: יוסי, תחתום על טופס פעולות איבה וביטוח לאומי יקדם את הוועדה הרפואית.

אסנת כהן: מרדכי סבג.

אסנת כהן: אי-כושר בעבודה מה-16 ביולי עד ה-16 בינואר.

אסנת כהן: רכבת ישראל קיבלה את השכר שלך.

אסנת כהן: שילמנו הוצאות ריפוי בסך 14 אלף שקלים, קיבלת תשלום על שיקום בסך 17,025 שקלים.

קריאה: לא קיבלת אלא זה הסכום ששולם עבורך.

אסנת כהן: כן, זה שולם עבורך.

מרדכי סבג: זה כסף שאני אמור להחזיר אותו?

אסנת כהן: לא.

כרמל סטינגר: כאשר מדובר על החזרת הכסף, ההתחשבנות היא אחד לאחד.

כרמל סטינגר: אם מזכים אתכם בנכות מעבודה רטרואקטיבית, מהרטרואקטיבי הזה קיבלתם כבר בנכות מעבודה, ואת זה מנכים.

כרמל סטינגר: אתם לא צריכים להחזיר כספים, אלא זה ינוכה לכם ממה שקיבלתם.

קריאה: שמרטף ונסיעות.

אסנת כהן: לא.

אסנת כהן: רק התגמולים.

מרדכי סבג: הייתי מאושפז עד אוקטובר ובתקופה הזו שילמו לי עבור שמרטף ובית-מלון בסופי שבוע כי לא יכולתי להגיע הביתה.

מרדכי סבג: את זה אני צריך לשלם?

אסנת כהן: לא.

אסנת כהן: אתם סתם נלחצים.

אסנת כהן: תאמינו לי, אנחנו רוצים את טובתכם.

אסנת כהן: לא סתם התערבנו, לא סתם נתנו בית מלון, אלא אנחנו דואגים.

אסנת כהן: זה לא נעשה מתוך חוסר דאגה אלא רק מתוך דאגה.

אסנת כהן: אני לא חושבת שיש מדינה אחרת שנותנת ואומרת שאנחנו נטפל בהם ונעטוף אתכם.

אסנת כהן: גם את זה צריך להעריך.

מרדכי סבג: יכולתם לפחות להתחיל לתת משהו ואחר כך להתקזז.

מרדכי סבג: הייתי מאה אחוז נכה במשך שבעה חודשים.

מרדכי סבג: אני לא מדבר על משכורת.

מרדכי סבג: לפני חודשיים הורידו לי את אחוזי הנכות ל-60 אחוזים.

אסנת כהן: ועדה רפואית של נפגעי עבודה, ואתה הגשת רק במסלול של נפגעי עבודה, קבעה לך 100 אחוזי נכות עד 31 במרץ 2007 ומה-1 באפריל 2007 עד 31 ליולי 2007 – 60 אחוזי נכות.

אסנת כהן: אנחנו ביקשנו ממך מכתב בחירה.

אסנת כהן: אם אתה רוצה להמשיך במסלול נפגעי עבודה, בבקשה.

אסנת כהן: אם אתה לא רוצה ואתה רוצה שאנחנו נטפל בך בצורה הכי הוגנת, הכי שקולה ונציב בפניך את הדברים ותאמר מה אתה רוצה, תגיש תביעה לפעולות איבה.

מרדכי סבג: אני הגשתי.

מרדכי סבג: כשעזבתי את בית חולים רמב"ם והגעתי לבית חולים רוטשילד לתקופת השיקום, גברת דורית גרשוני התקשרה אלי ואמרה לי שאם אני לא מגיש עכשיו תביעה לפעולת איבה, היא תסלק אותי מבית החולים.

מרדכי סבג: כך היא אמרה לי, במלים האלה.

מרדכי סבג: מילאתי את הטפסים האלה.

קריאה: אתם מאיימים על אנשים נכים.

אסנת כהן: תגיש תביעה לנכות בגין פעולות איבה.

אסנת כהן: אני מתחננת בפניכם שתעזרו לי לעזור לכם.

אסנת כהן: יותר מזה אני לא יכולה.

סופה לנדבר: מה הוא צריך לעשות עכשיו?

אסנת כהן: אני מקדמת את המקרה שלו ומשלמת לו כסף.

סופה לנדבר: את תאמרי לו באיזה מסלול כדאי לא לבחור.

אסנת כהן: כאשר תיקבע לו דרגת נכות.

סופה לנדבר: אני שואלת אותך מה יותר כדאי לו.

אסנת כהן: אני לא יודעת מה גובה משכורתו.

סופה לנדבר: אחר כך את תייעצי לו באיזה מסלול כדאי לו לבחור.

אסנת כהן: חלל רכבת, אלמנה של פעולות איבה, היתומים מקבלים עד גיל 30 מענק של 100 אלף שקלים כאשר הם מתחתנים, מקבלים שכר לימוד, מקבלים דמי מחיה.

אסנת כהן: עד שאין לי את אחוזי הנכות הקבועים, אני לא יכולה לומר כמה הוא יקבל.

מרדכי סבג: אני אצטרך לעבור עוד ועדה או יסתמכו על פרוטוקול הוועדה הקודמת?

אסנת כהן: את זה אני חייבת לבדוק כי לא הגשת תביעה במסלול נפגעי פעולות איבה.

מרדכי סבג: עכשיו אני מגיש.

אסנת כהן: אני אבדוק ואשיב לך.

סופה לנדבר: היכן שאפשר למנוע בירוקרטיה, אני מבקשת למנוע אותה.

אסנת כהן: אליק ונשיבוים.

אסנת כהן: הגשת תביעה לפגיעה בעבודה.

אסנת כהן: אתה לא רוצה פעולות איבה?

אליק ונשיבוים: נכון.

אסנת כהן: אם אתה שלם עם זה, אתה יכול לחתום ובזה נסיים את הטיפול.

יצחק סרי: אני ממליץ לך, זה לא מוריד לך ממסגרת הזכויות.

יצחק סרי: לגבי הנושא של תאונות עבודה, אתה יודע פחות או יותר מה מצבך.

יצחק סרי: לך לנושא של פעולות איבה ולאחר מכן תבחן את הדברים האלה ואז תחליט.

יצחק סרי: נכון שלגבי תאונות בעבודה יש את שנות הוותק בעבודה, שכרו בעבודה וכולי, אבל תעשה את הבדיקה ותחליט.

סופה לנדבר: אתה עברת ועדה?

אליק ונשיבוים: לא.

אליק ונשיבוים: בשבוע הבא יש לי ועדה.

אסנת כהן: יש פה טפסים.

אסנת כהן: אם אתה רוצה למלא ולחתום, בבקשה.

אסנת כהן: אם אתה רוצה לקבל את עצתו של הסמנכ"ל שלכם, אתה יכול לקבל.

יצחק סרי: זה לא גורע ממך שום דבר אלא רק נותן לך יותר אינפורמציה לגבי ההחלטה שלך.

יצחק סרי: יש כאלה שיבחרו במסלול תאונות עבודה וזה בגלל הוותק והמשכורת, אבל מצד שני יש כאלה שיבחרו במסלול נפגעי פעולות איבה.

יצחק סרי: אני מציע לך לקבל את שני המסלולים, תבדוק אותם ועל בסיס הבדיקה תחליט.

סופה לנדבר: תקבלו ייעוץ מביטוח לאומי.

אסנת כהן: חיים נודלמן.

אסנת כהן: אתה הגשת רק פגיעה בעבודה.

אסנת כהן: הוזמנת לוועדה רפואית ב-17 במאי.

חיים נודלמן: לא אתי.

חיים נודלמן: הם ישבו לבד.

אסנת כהן: נכון.

אסנת כהן: בגלל שאלה חוות דעת.

אסנת כהן: שולמו למעסיק עבורך דמי פגיעה בסך 6,671 שקלים.

אסנת כהן: אתה הגשת תביעה להכרה כנפגע פעולות איבה אחרי שהגשת תביעה לפגיעה בעבודה.

אסנת כהן: אתה רוצה להיכנס למסלול של פעולות איבה, אנחנו נשלם לך מה שמגיע לך לפי פעולות איבה, נפסיק את נפגעי העבודה, וניתן לך את אפשרות הבחירה כמו שאני מציעה לכולם?

אסנת כהן: אתה תבחר.

חיים נודלמן: בסדר.

אסנת כהן: אני כותבת כאן שגם אתה תמלא טופס.

חיים נודלמן: אמרו לי שאם אני לא בוחר במסלול פעולות איבה, לא מגיעה לי עזרת פסיכולוג.

אסנת כהן: נכון.

קריאה: אם הוא בוחר בפעולות איבה, הוא מוותר על נפגעי עבודה.

אסנת כהן: לא.

חיים נודלמן: בביטוח לאומי אני מוכר גם כעבודה וגם כאיבה.

כרמל סטינגר: לא.

כרמל סטינגר: במחשב של ביטוח לאומי אתה מוכר כמי שקיבל הכרה על זה שהוא היה בפיגוע איבה.

כרמל סטינגר: אמרנו לכם שכאן אנחנו לא מתחשבנים לגבי הנושא של הטיפול הפסיכולוגי כל עוד לא נעשתה הבחירה.

כרמל סטינגר: ברגע שאתה בוחר, כנפגע עבודה אין לך זכאות לטיפול פסיכולוגי, זכאות ששמורה לך רק כנפגע איבה.

כרמל סטינגר: כל עוד לא עשית את הבחירה, אתה ממשיך לקבל את הטיפול הפסיכולוגי.

כרמל סטינגר: ברגע שתעבור לנפגעי עבודה, לא תהיה לך את הזכות לקבל טיפול פסיכולוגי.

כרמל סטינגר: אני אדבר עם דורית שתוציא אותך מהמסלול של נפגעי עבודה, תכניס אותך למסלול של פעולות איבה, תמשיך לקבל את הטיפולים הפסיכולוגיים, תרוץ במסלול של נפגעי פעולות איבה ואחר כך, כאשר תהיה לך נכות קבועה, אנחנו נמשיך את הטיפול.

חיים נודלמן: לא יחליפו לי מסלולים אלא הכול יהיה ביחד.

אסנת כהן: זה בדיוק מה שאני רוצה.

אסנת כהן: זוהר ירון.

ירון זוהר: אני רוצה להבין את המשפט שנכתב ואומר: "לתשומת לבך, אם תבחר בקצבה לנפגעי עבודה, ינוכו מהתשלומים ששולמו לך על פי התגמולים כנפגע פעולות איבה".

ירון זוהר: בית מלון, שמרטף, נסיעות.

אסנת כהן: לא ינוכו.

ירון זוהר: זאת אומרת, אם אני עכשיו בוחר בתאונת עבודה, מה שיתחשבנו אתי, זה מה שקיבלתי מעבר לדמי הפגיעה מהמעסיק.

ירון זוהר: דמי פגיעה מגיעים לי במשך שלושה חודשים כנפגע תאונת עבודה.

ירון זוהר: מעבר לזה, אחרי שלושה חודשים עד חצי שנה שקיבלתי, כאן יתקזזו אתי וזה הכול.

אסנת כהן: מה ששילמו לך עד עכשיו לפי פעולות איבה.

אסנת כהן: את המלון לא ינכו לך, את השמרטף לא ינכו לך.

ירון זוהר: דמי פגיעה לשלושה חודשים יישארו שלי.

ירון זוהר: משלושה חודשים ואילך עד חצי שנה, מה שקיבלתי על חשבון פעולות איבה, את זה ינכו לי וזה הכול.

כרמל סטינגר: כנפגע עבודה, מהיום הראשון אתה מתחיל לקבל את הגמלה כנפגע עבודה.

ירון זוהר: את התקופה שלא הייתי בעבודה, אני מקבל כימי מחלה.

אסנת כהן: אני אומרת לך ברמה האישית.

אסנת כהן: אל תעשה שגיאה.

אסנת כהן: תרוץ בשני המסלולים ואל תבחר עכשיו.

אסנת כהן: סוף מעשה במחשבה תחילה.

אסנת כהן: אני מבקשת שתעבוד בשני המסלולים.

ירון זוהר: אני יודע בדיוק מה קורה.

כרמל סטינגר: אין לכם מה להפסיד אם אתם רוצים בשני המסלולים.

אסנת כהן: ירון, אתה עוד לא יודע.

אסנת כהן: יכול להיות שבנפגעי עבודה יוסיפו לך לפי סעיף 15 ודרגת הנכות שלך תהיה יותר גבוהה, אבל סבלנות.

סופה לנדבר: אל תפסלו את האפשרות השנייה.

סופה לנדבר: בהמשך תוכלו להחליט באיזה מסלול אתם בוחרים.

סופה לנדבר: לכו לוועדה ותחליטו אחרי קביעת הוועדה.

סופה לנדבר: אחרי קביעת הוועדה, תשבו בבית בשקט ותתייעצו, אם תרצו להתייעץ עם עורך-דין, תתייעצו, אם תרצו להתייעץ עם ביטוח לאומי, תוכלו לעשות זאת.

סופה לנדבר: תחליטו אחר כך ולא עכשיו.

ירון זוהר: שלא תהיה סחבת.

ירון זוהר: את התשלום שקיבלנו עבור בית מלון ושמרטף, ינכו לנו אותו בצורה אחרת?

כרמל סטינגר: לא.

כרמל סטינגר: אמרתי לכם שאנחנו לא מתחשבנים כי אלה היו הצרכים המיידיים הראשונים שנתנו להם מענה.

ירון זוהר: אם איבדתי רשתית בעין, זה נראה לכם לצמיתות או לא?

אסנת כהן: אני לא יודעת ואני גם לא רוצה לענות.

אסנת כהן: אני לא רופא.

מרדכי סבג: אצלי ברגל יש שתל לכל החיים.

אסנת כהן: ירון, אתה יודע מה אתה רוצה לעשות?

ירון זוהר: אני רוצה לחיות.

אסנת כהן: אני חושבת שהסברנו לך את המצב.

ירון זוהר: הנושא ברור.

ירון זוהר: אין בעיה.

אסנת כהן: תשב ותחליט מה אתה רוצה לעשות.

ירון זוהר: אני יודע מה אני צריך לעשות.

כרמל סטינגר: כדאי שכן תיבדק גם במסלול של איבה, כי לא צריך ללכת רק לפי הגמלה.

כרמל סטינגר: הגמלה היא פרמטר אחד אבל יש עוד הטבות שונות שנגזרות של טיפולים רפואיים שבענף אחד זכאים להם ובענף אחר לא.

ירון זוהר: זה נבדק.

אסנת כהן: ניקה שמחוביץ.

אסנת כהן: שולם באמצעות המעסיק לתקופת אי-כושר במשך תשעה חודשים, מ-16 ביולי עד 6 במרץ 2007.

אסנת כהן: בגין תקופה זו שולם 130,574 שקלים למעסיק.

אסנת כהן: מהשיקום שולם סכום של 17,741 שקלים.

אסנת כהן: שולמו הוצאות ריפוי בסך 3,706 שקלים.

אסנת כהן: אתה לא מגיש תביעה לנכות לפי פעולות איבה.

ניקה שמחוביץ: הגשתי הכול.

אסנת כהן: מתי הגשת?

ניקה שמחוביץ: בהתחלה.

יצחק סרי: מה שאתה הגשת בפעם הקודמת, זה למעשה היה עבור טיפולים.

ניקה שמחוביץ: אתם מעבירים למעסיק שלי כסף, אבל למה אתם לא אומרים לי שאתם מעבירים?

ניקה שמחוביץ: למה אתם לא שולחים לי מכתב על כך?

כרמל סטינגר: אתה מקבל משכורת מהמעסיק.

ניקה שמחוביץ: אני מקבל משכורת, אבל אני לא יודע איזה משכורת אני מקבל.

כרמל סטינגר: אתה אמור לקבל את המשכורת הרגילה.

ניקה שמחוביץ: אני לא מקבל את המשכורת הרגילה.

ניקה שמחוביץ: אני מקבל 700 שקלים.

ניקה שמחוביץ: טוב שיש את הרכבת שם אני מקבל ימי מחלה.

ניקה שמחוביץ: אתם מעבירים משהו לרכבת, אבל אני לא יודע מתי אתם מעבירים.

קריאה: מתי שהעבירו כסף, התקשרתי אליך.

ניקה שמחוביץ: אתם מעבירים כל תקופה מסוימת, כל חודשיים בערך, אבל מה אני עושה בזמן הזה?

אסנת כהן: זה לא אנחנו אלא המעסיק שלך צריך לשלם.

ניקה שמחוביץ: המעסיק שלי נותן לי מחה, אבל מה הוא יכול לתת לי אם אתם לא מעבירים לו את הכספים?

אסנת כהן: זה כאילו לא עשינו כלום.

ניקה שמחוביץ: ברור שלא עשיתם כלום.

אסנת כהן: רכבת ישראל קיבלה מאתנו 130 אלף שקלים.

ניקה שמחוביץ: 130 אלף שקלים זאת לא המשכורת שלי.

יצחק סרי: אם אתה רוצה לקבל הבהרות לגבי השכר, אין שום בעיה, תוכל לקבל פירוט מדויק.

יצחק סרי: מה שקורה הוא שלמעשה העובדים האלה מקבלים את המשכורת השוטפת שלהם.

יצחק סרי: אנחנו מקבלים מהביטוח הלאומי ולמעשה הביטוח הלאומי צריך לכסות את המשכורת השוטפת שלהם.

יצחק סרי: זאת אומרת, לנו יש פירוט מאוד מדויק על המשכורת השוטפת.

יצחק סרי: אם יש דברים שלא ברורים או דברים שאתה לא יודע, אין שום בעיה, תוכל לפנות אלינו ונאמר לך.

יצחק סרי: יש לי כאן את כל תלושי השכר.

יצחק סרי: תוכל לשבת עם חשב השכר ולראות מה התקבל מהביטוח הלאומי, מה המשכורת שלך, מה רכיבי המשכורת שלך וכולי.

סופה לנדבר: אני רוצה שתסביר לי עכשיו.

ניקה שמחוביץ: במשך שלושה חודשים קיבלתי 700 שקלים.

מתי מלכה: יש לך הרבה הלוואות.

ניקה שמחוביץ: אני יודע שיש לי הלוואות, אבל לא ידעתי שייפול עלי טיל.

קריאה: לא נתתם לנו משכורת לפי איך שעבדנו.

יצחק סרי: מיד אחרי החג תבוא אלי.

יצחק סרי: אני אקח את כל תיק השכר שלך ואבדוק אותו.

יצחק סרי: אם צריך לפרוס לך תשלומים של ההלוואות, אני אנסה לעשות זאת ואנסה לפרוס לך את ההלוואות לתקופה ארוכה יותר.

ניקה שמחוביץ: אין לי בעיה עם הרכבת.

יצחק סרי: זו שאלה של מידע ואינפורמציה.

יצחק סרי: יש לי את כל החומר ואין לי בעיה להראות לך אותו.

כרמל סטינגר: נוצר מצב שמעוות את התמונה.

כרמל סטינגר: אנחנו מבחינתנו העברנו 130 אלף, אותם יש לחלק לתשע, וזה יוצא כמעט 15 אלף שקלים כל חודש.

כרמל סטינגר: לבוא בתלונות כלפינו שאנחנו לא פעלנו, זה לא נכון לעשות זאת.

סופה לנדבר: במצב כזה – ולא משנה אם יש הלוואות או לא – אנחנו צריכים להיות בני אדם.

סופה לנדבר: לא יכול להיות שהאיש הזה, שבתקופה הזו בם התגרש, הטיל פגע בחייו, והוא חי היום אצל הוריו שמחזיקים אותו.

יצחק סרי: יש לי את פירוט המשכורות והנטו הוא מעבר ל-700 שקלים.

סופה לנדבר: ניקה, אתה תלך למשרד ביום חמישי ולאחר מכן תתקשר אלי לעדכן אותי.

אסנת כהן: אני מבקשת לדעת ממר סרי מדוע מורידים לו את זה מימי המחלה שלו.

מתי מלכה: לא מורידים מימי המחלה.

יצחק סרי: לא מורידים מימי המחלה.

ניקה שמחוביץ: למה לא קבעתם לי ועדה לנפגעי עבודה?

אסנת כהן: אי אפשר היה לעשות זאת.

ניקה שמחוביץ: אני אמלא את הטופס.

סופה לנדבר: אני רוצה לקבל את מועדי הוועדה.

אסנת כהן: אין לי תאריכים.

אסנת כהן: הם ימלאו טופס, אני אדבר עם מנהלת הוועדות הרפואיות בחיפה ואבקש ממנה לזרז את הטיפול.

ניקה שמחוביץ: אני לא רוצה להיות בקריית חיים או בחיפה.

ניקה שמחוביץ: תוציאו אותי מהסניף הזה כי שם עובדות נשים שקרניות וחוצפניות.

ניקה שמחוביץ: אני לא רוצה לראות אותן יותר ואני לא רוצה להיכנס לשם.

ניקה שמחוביץ: מצידי, תעבירו אותי לירושלים, אבל בחיפה אני לא אהיה.

ניקה שמחוביץ: שם מעצבנים אותי בכוונה למרות שיודעים שאני חי על כדורים.

אסנת כהן: תאמין לי שאנחנו לא מעצבנים.

יורם פנחס: שאלה לגבי השכר.

יורם פנחס: אחוזי הנכות נקבעו לא מיום הפציעה אלא לאחר מכן.

אסנת כהן: נכון.

יורם פנחס: המשכורת מחושבת לי לפי שלושת החודשים האחרונים.

אסנת כהן: התגמולים של נפגעי פעולות איבה לא מחושבים על פי בסיס השכר.

יורם פנחס: קיבלתי 6,000 שקלים ולאחר מכן קיבלתי רק 4,000 שקלים.

אסנת כהן: אלה דברים מול המעסיק.

מתי מלכה: לא מקזזים לו ימי מחלה.

יצחק סרי: זה מקוזז לפי ביטוח לאומי.

יורם פנחס: אנחנו לוקחים הלוואות.

אסנת כהן: ניקה צריך למלא טופס של נכות לפי נפגעי פעולות איבה.

ניקה שמחוביץ: ומה יהיה אז?

אסנת כהן: נקבע לך מועד לוועדה רפואית, נשלם לך מה שמגיע לך ואחר כך נעמיד בפניך את אפשרות הבחירה.

ניקה שמחוביץ: לכולם עשיתם ועדות, אבל לי לא עשיתם.

ניקה שמחוביץ: למה לא עשיתם לי ועדה?

אסנת כהן: אני לא יכולה לענות לך.

ניקה שמחוביץ: כי אין לך מה לענות.

כרמל סטינגר: היא כבר אמרה לך שהיית צריך להגיש טופס.

ניקה שמחוביץ: אף אחד לא הגיש ובכל זאת עשיתם לו ועדה רפואית.

אסנת כהן: אני רוצה לטפל ברמה האישית.

ניקה שמחוביץ: תעבירי אותי אליך ואת תטפלי בי.

ניקה שמחוביץ: אני לא הולך לא לקריית חיים ולא לחיפה.

ניקה שמחוביץ: אני לא בא אליהם כי הם שקרנים.

אסנת כהן: אני אדבר עם רוזט שתטפל בך באופן אישי.

ניקה שמחוביץ: אותה אני עוד לא מכיר, אבל אני מכיר אחרות.

אסנת כהן: אתה תראה שבסוף תהיה מרוצה.

אסנת כהן: אתה תמלא טופס, נזמין אותך לוועדה רפואית ותראה שהכול יבוא על מקומו בשלום.

אסנת כהן: אנחנו מאוד נשתדל.

יצחק סרי: אחרי החג, בשבוע הבא, תבוא אלי.

מרדכי סבג: אם קיבלתי נכות בנפגעי פעולות איבה, אני אתחיל לקבל קצבה?

אסנת כהן: כן.

מרדכי סבג: אחרי הוועדה?

אסנת כהן: אתה עברת ועדה רפואית.

אסנת כהן: אני צריכה לבדוק האם אותה ועדה שהיא רק לנפגעי עבודה יכולה לעשות המרה גם לפעולות איבה ולא תצטרך לבוא שוב.

אסנת כהן: אין לי תשובה עכשיו ואני לא רוצה לשלוף תשובה.

אסנת כהן: אני צריכה לבדוק.

אסנת כהן: אם כן, אתה מקבל כסף.

מרדכי סבג: אני אמור לקבל גם לתקופה של ה-100 אחוזי נכות?

אסנת כהן: בוודאי.

גדי מדברי: כשאתה בוחר במסלול מסוים, יקזזו לך.

אסנת כהן: אם אתה הולך לבחור בנפגעי עבודה, אתה יוצא מנקודת הנחה שהקצבה של נפגעי עבודה היא הרבה יותר גבוהה מפעולות איבה, כך שמה שלא נקזז, עדיין תישאר עם סכום מסוים.

אסנת כהן: יורם חדד.

אסנת כהן: קיבלת דמי פגיעה בגין אי-כושר וקיבלת תגמול טיפול רפואי מה-16 ביולי עד ה-15 בינואר, סכום של 86 אלף שקלים.

אסנת כהן: שולמו לך הוצאות ריפוי בסך 1,728 שקלים.

אסנת כהן: דרך אגב, זה לא כולל את האשפוז שאנחנו משלמים ישירות לבית החולים.

ניקה שמחוביץ: אנחנו מתנצלים על כך שהטיל נפל עלינו.

אסנת כהן: קיבלת תשלום על שיקום בסך 17,793 שקלים.

אסנת כהן: הגשת תביעה רק לנכות מהעבודה.

אסנת כהן: הייתה לך ועדה רפואית שקבעה לך מה-16 באוקטובר עד ה-31 בינואר 100 אחוזי נכות, מה-1 בפברואר עד ה-30 ביוני – 50 אחוזים.

אסנת כהן: אני מציעה שכמו כולם תמלא טופס ואני אנסה לראות אם אפשר לעשות המרה.

יוסי חדד: בקופת חולים אנחנו רשומים כנפגעי פעולות איבה.

יוסי חדד: זאת אומרת, בחרתם עבורנו.

אסנת כהן: לא בחרנו.

יוסי חדד: עובדה שזה מופיע במחשב כנפגע פעולות איבה.

אסנת כהן: כי אם זה לא יהיה רשום כך, לא תקבל תרופה.

יוסי חדד: במקרה הספציפי שלי זה פגע.

יוסי חדד: אם הייתי מטופל כחבר מכבי, הייתי מקבל התייעצויות מומחים, אבל אני לא יכול לקבל את זה אלא רק את הטיפול הבסיסי ללא מומחים, אליהם הלכתי בכספי שלי.

יוסי חדד: הייתי בביטוח לאומי וגם אנשי מכבי פירשו לי את החוק ואמרו לי שאני זכאי רק לטיפול בסיסי כי אצלם אנחנו מופיעים כנפגעי פעולות איבה.

יוסי חדד: אם הייתי נפצע באופן אחר, הייתה מגיעה לי התייעצות מומחים.

יוסי חדד: כחבר רגיל מגיעה לי התייעצות מומחים במשך 4 פעמים בשנה, אבל מאחר שאני רשום כנפגע פעולות איבה, אני לא זכאי להתייעצות זאת.

אסנת כהן: אתה יכול לקבל חוות דעת מומחה אותו אנחנו מממנים.

יוסי חדד: אתם נותנים לי רופא שלכם.

אסנת כהן: לא, חוות דעת של מומחה, לא רופא של הוועדה הרפואית אלא רופא חיצוני.

קריאה: אתם שולחים אותנו למומחה שמקבל תשלום מביטוח לאומי.

יוסי חדד: אם אני הולך למומחה, אתם לא משלמים.

יוסי חדד: אתם לא מוכנים שנלך למומחה, אבל הרופא שלכם לא מספיק טוב.

אסנת כהן: זה לא עניין שלא מוכנים אלא זה בגלל מסגרת ביטוח הבריאות שאתה עושה ברמה הפרטנית.

אסנת כהן: משרד האוצר מממן את כל הוצאות הריפוי הקשורות לפגיעת האיבה מתקציב אחר לגמרי ולא מתקציב משרד הבריאות.

אסנת כהן: את סל הבריאות שמגיע לך, לדעתי מגיע לך באופן אישי.

אסנת כהן: אתה משלם והם לא יכולים למנוע את זה ממך ולומר לך שבגלל שהביטוח הלאומי משלם, הם לא ישלמו.

אסנת כהן: אני חושבת שצריך לבדוק את זה ברמה אחרת.

יוסי חדד: בדקתי את זה.

יוסי חדד: קופת חולים אומרת שהפגיעה היא בגדר פעולות איבה והיא לא מקבלת עבורי כסף.

אסנת כהן: אתה יודע איזה קופון הם גוזרים עלינו?

יוסי חדד: למה את שולחת אותי אוטומטית למכבי?

יוסי חדד: תני לי לבחור.

יוסי חדד: במקרה הזה אני רוצה ללכת למאוחדת או לכללית.

אסנת כהן: אני לא שולחת אותך למכבי.

יוסי חדד: ביטוח לאומי שלח אותי לקופה שלי.

אסנת כהן: בגלל שזה דמי פגיעה ולא בגלל שזאת פעולת איבה.

יוסי חדד: אני לא יודע מה זה דמי פגיעה.

אסנת כהן: אני אספר לך.

אסנת כהן: זה בדיוק ממחיש את ההבדל בין פעולות איבה לנפגעי עבודה.

אסנת כהן: לנפגעי עבודה יש הסכם עם קופות חולים.

אסנת כהן: אם אתה חבר בקופת חולים כללית, מאוחדת או מכבי, אתה מקבל שם את הטיפול.

אסנת כהן: המוסד לביטוח לאומי משלם להם עבור הטיפול שאתה מקבל.

אסנת כהן: כשאני מטפלת בך במסגרת פעולות איבה, שום קופה לא מטפלת בך אלא אני מטפלת בך.

אסנת כהן: אם אתה צריך ללכת לבדיקה בבית חולים אצל אורתופד, תלך לבית החולים ולא לקופה שלך, כאשר בנפגעי עבודה יאמרו לך ללכת לקופה.

יוסי חדד: שולחים אותי לעשות פיזיותרפיה, אבל שם יש תור ורוצים לתת לי תור לעוד שבועיים.

יוסי חדד: במקרה כזה אני רוצה ללכת למישהו אחר.

אסנת כהן: עם מי דיברת בביטוח הלאומי?

יוסי חדד: דורית ודפנה.

אסנת כהן: אני רוצה לבדוק את זה כי לא נראה לי סביר שאתה לא תקבל את הטיפול שמגיע לך בגלל שקושרים אותך לקופה שלך.

יוסי חדד: קושרים אותי לקופה שלי.

אסנת כהן: אתם אומרים שהיכן שנוח לכם תהיו בפעולות איבה, והיכן שנוח לכם תהיו בתאונות עבודה.

אסנת כהן: אתם צריכים להחליט, אבל תנו לנו להסביר לכם ולאחר מכן תוכלו לבחור.

יוסי חדד: האורתופד ממליץ על מכון מסוים, אבל קופת חולים מכבי אומרת לא, כי המכון לא שייך אליה והיא רוצה שאני אעשה את הטיפול אצלה כדי שהכסף יישאר אצלה.

יוסי חדד: למה אין לי זכות בחירה?

יוסי חדד: הרי הביטוח הלאומי משלם.

אסנת כהן: הביטוח הלאומי משלם להוצאות ריפוי של נפגעי פעולות איבה.

אסנת כהן: אתה תלך למכון פיזיותרפיה שישלחו אותך ולאו דווקא שקשור לקופת החולים בה אתה חבר.

יוסי חדד: אם לקופה יש מכון, היא אומרת לי ללכת לשם.

אסנת כהן: תגיש תביעה במסלול איבה, נטפל בך במסלול איבה ותקבל הכול.

אסנת כהן: תקבל התחייבויות והכול יהיה בסדר.

אסנת כהן: אני לא רוצה לומר לכם אבל דעו לכם שאני כמנהלת אגף נפגעי פעולות איבה שלחתי אין סוף נפגעים לטיפול רפואי בחוץ לארץ, דבר שאף קופת חולים לא הייתה עושה.

קריאה: אם אנחנו נפגעי תאונות עבודה, זה לא מגיע לנו?

אסנת כהן: לא.

אסנת כהן: אם אתה אומר שאתה נפגע עבודה, אתה מקבל טיפול רפואי בקופת חולים.

אסנת כהן: אם אתה נפגע פעולת איבה, אתה מקבל את הטיפול.

אסנת כהן: אם חלילה תצטרך טיפול רפואי בחוץ לארץ, אני אממן אותו.

אסנת כהן: חשוב שכל האינפורמציה תהיה בפניכם ולא לחתום סתם בלי בירור.

קריאה: עורך הדין שלנו אמר.

קריאה: לא נתתם לנו אינפורמציה.

אסנת כהן: תסתכל מה שלחנו הבוקר.

אסנת כהן: את זה הביא שליח.

אסנת כהן: תחשבו קצת יותר רחב ולא רק מה שמחליט עבורכם עורך-הדין, וסליחה שאני אומרת את מה שאני אומרת.

סופה לנדבר: אתם נפגעתם ואני רואה שרוצים לתת לכם טיפול נאמן.

סופה לנדבר: תנו לעצמכם הזדמנות.

סופה לנדבר: תבחרו אחר כך.

סופה לנדבר: תלכו לוועדה ואחר כך תבחרו את המסלול.

אסנת כהן: יורם, אתה עצרת באמצע.

סופה לנדבר: בואו נסתכל קדימה.

סופה לנדבר: אסנת כאן והיא אחראית על מה שהיא אומרת.

יוסי חדד: אם שילמתם חצי שנה, עד ה-16 בינואר, עכשיו אני חי מימי מחלה?

יוסי חדד: אני חזרתי לעבוד חצי יום בגלל המשכורת.

אסנת כהן: ב-14 בפברואר דורית כתבה לכם מכתב וביקשה שתגישו תביעה גם במסלול פעולות איבה, אבל עורך-הדין מנע מכם לעשות זאת ולא הגשתם.

אסנת כהן: אם הייתם מגישים, הייתם מקבלים את הטיפול הרפואי המתאים, היו מגישים אתכם לוועדה רפואית, לא כותבים לכם מכתב ועוד מכתב ועוד מכתב בלי לקבל מכם תגובה.

אסנת כהן: בואו תעשו את מה שאני מבקשת, תמלאו את הטפסים ותאמינו לי שזה ירוץ הלאה, ואז נשלם לך.

אסנת כהן: אם ועדה רפואית קבעה לך 70 אחוזים, תקבל לפי 70 אחוזים, אם ועדה רפואית קבעה לך 50 אחוזים, תקבל לפי 50 אחוזים.

אסנת כהן: אחר כך תבחר את המסלול.

יצחק סרי: שמעתי כאן דברים על הרכבת ואני מבקש להגיב.

יוסי חדד: יש לי הרבה דברים.

יצחק סרי: יכולת להרים טלפון כדי לברר.

יוסי חדד: גם אתם יכולתם להרים אלינו טלפון.

יצחק סרי: אני מבקש ממך לפנות אלי.

יצחק סרי: אתה יכול לפנות אלי.

סופה לנדבר: אתה הולך לסמנכ"ל ואחר כך מתקשר אלי.

אסנת כהן: יוסי חדד.

אסנת כהן: היו שניים שהגישו, והוא אחד מהם, שאמרו שהם רוצים לעבוד כמו שצריך והם מטופלים.

אסנת כהן: הם קיבלו נפגעי פעולות איבה.

אסנת כהן: ועדה רפואית של נפגעי פעולות איבה קבעה לך מאה אחוזים לתקופה עד 31 לדצמבר, אחר כך 30 אחוזים עד 28 בפברואר 2007, ו-10 אחוזי נכות זמניים עד 31 ביולי 2007, כאשר בערך את אותה דרגת נכות קבעה ועדה רפואית של נפגעי פעולות איבה רק מינואר 2007 מכיוון שקיבלת עד ה-8 בפברואר תקופת אי-כושר.

אסנת כהן: זאת אומרת, קיבלת הרבה יותר גבוה ממה שהיית אמור לקבל אילו הייתה לך נכות.

אסנת כהן: אנחנו משלמים לך את הסכום הגבוה יותר עד פברואר ומפברואר מגיע לך לפי 28 אחוזים ו-10 אחוזים.

אסנת כהן: עדיין לא נקבעה לך דרגת נכות.

אסנת כהן: נראה לי שפה תהיה דרגת נכות של 10 אחוזים לצמיתות ואם אתה רוצה, זכותך לערער.

יוסי חדד: אולי את לא יודעת, אבל יצרתי קשר עם הביטוח הלאומי בקריית חיים והיא אמרה לי שהביטוח הלאומי עצמו מערער על ההחלטה.

אסנת כהן: יכול להיות.

אסנת כהן: על-פי החוק מותר גם לך וגם למוסד לערער.

יוסי חדד: באופן עקרוני הפגיעה שלי לוותה בצילומי רנטגן ו-סי.

יוסי חדד: טי, כלומר, דברים שלא מתפוגגים.

יוסי חדד: אחרי שתי דקות שהרופאים עברו על תיק עב כרס – הגיעו אורתופד וכירורג כאשר הבעיה שלי היא פנימית – הם קבעו מה שקבעו.

יוסי חדד: הם לא התייחסו לשני הרסיסים שיש לי בראות ולכ-20 רסיסים בגב.

יוסי חדד: חוסר התייחסות מוחלטת.

יוסי חדד: יצאתי מאוד מאוכזב.

יוסי חדד: לדעתי ציפו שאני אגנח ואיאנח בכל תנועה שאני עושה.

אסנת כהן: קיבלת את הפרוטוקול?

יוסי חדד: אי אפשר לקרוא אותו.

יוסי חדד: הוא בלתי קריא.

אסנת כהן: אני ממליצה לך להגיש ערעור ולכתוב את הכול.

אסנת כהן: תכתוב שלא התייחסו לרסיסים בגב ולרסיסים בראות.

אסנת כהן: זכותך לערער.

יוסי חדד: לערער זה יפה, אבל הרופאים האלה הם חותמת גומי?

אסנת כהן: אני לא רופא בוועדה ואני לא יכולה להשיב בשמם של הרופאים.

יוסי חדד: יש לי רסיסים ואפשר לראות את המיקום שלהם.

אסנת כהן: אני מבינה את הכעס שלך.

אסנת כהן: אני לא אומרת שהוועדות הרפואיות פועלות במאה אחוזים באופן תקין, ואכן יש הרבה מה לשפר ואנחנו עובדים על זה.

אסנת כהן: עדיין אני לא רופא ואני לא מוסמכת להחליט.

יוסי חדד: מה שהפקתי מהוועדה הזאת ואני מעביר זאת לכל חבריי שלא היו בוועדה, זה פשוט להגיע ולגנוח מרגע הכניסה ועד רגע היציאה.

יוסי חדד: זה אבסורד לאיזו תת-רמה דוחפים את האנשים.

אסנת כהן: אנחנו מדברים על ועדות רפואיות שאני לא אחראית עליהן.

אסנת כהן: אני לא רופאה, אני לא נוכחת בוועדות הרפואיות, אני מצרה על כך שזה קרה, ולכן יש את האופציה לערער.

אסנת כהן: תעביר אלי העתק ואני אבקש מהוועדות הרפואיות שיתייחסו בכובד ראש לטענותיך.

יוסי חדד: דרך אגב, עורך-הדין כתב להם שהוא לא מצליח לקרוא את מה שכתוב בפרוטוקול, אבל התעלמו ממנו.

סופה לנדבר: אני פעלתי בניגוד לחוקי הכנסת וקיבלתי את עורך-הדין לישיבת הוועדה.

אסנת כהן: אתה צריך להגיש ערעור.

אסנת כהן: יוסי, אתה רוצה שאני אעזור לך להגיש ערעור?

יוסי חדד: אני צריך להגיש ערעור?

אסנת כהן: כן, אני רוצה שתגיש ערעור.

יוסי חדד: נאמר לי שאתם הגשתם ערעור.

אסנת כהן: אני מבקשת שתגיש ערעור.

אסנת כהן: אם יש לך טענות שלא הסתכלו על הרסיסים בגב ועל הרסיסים בראות, אני מחייבת אותך להגיש ערעור.

סופה לנדבר: ואת תעזרי לו.

אסנת כהן: כן.

אסנת כהן: אני אבקש שיתייחסו לזה ברצינות.

אסנת כהן: סמי רז.

אסנת כהן: שולם שכר באמצעות המעסיק.

אסנת כהן: שולם עד ה-14 בינואר אי-כושר.

אסנת כהן: שולם לו שכר בסך 97,717 שקלים.

אסנת כהן: שולמו החזרים על הוצאות ריפוי בסך 1,315 שקלים, מהשיקום שולם סכום של 29,361 שקלים, ואתה הגשת בשני המסלולים.

אסנת כהן: ועדה רפואית קבעה לך 60 אחוזים ואתה תתחיל לקבל כסף עבור התקופה הזאת, מ-15 בינואר 2006.

אסנת כהן: קיבלת כסף בינתיים?

סמי רז: קיבלתי.

סמי רז: ב-31 למרץ הייתה לי ועדה זמנית.

סמי רז: הוועדה היא מה-1 באפריל.

אסנת כהן: נכון.

אסנת כהן: מה שעכשיו נשאר זה ה-60 אחוזי נכות מה-1 באפריל.

אסנת כהן: תקבל כל חודש תגמולים והטבות לפי 60 אחוזים.

אסנת כהן: אתה תקבל את הכסף במסלול נפגעי איבה.

אסנת כהן: כאשר תיקבע לך דרגת נכות יציבה, נוכל לומר לך מה מגיע לך מכאן ומכאן, ואתה תאמר לי מה אתה רוצה.

סמי רז: כאשר תהיה לי נכות קבועה, אז אני צריך להחליט?

אסנת כהן: רצוי.

אסנת כהן: אחרי קביעת אחוזי נכות, יש לנו תמונת מצב הרבה יותר ברורה.

אסנת כהן: אני יודעת כמה תקבל מעכשיו והלאה, ולכן אני אומרת לך שלפי נפגעי עבודה תקבל סכום מסוים, תגמולים, הטבות, הוצאות ריפוי וכולי, ומה תקבל לפי פעולות איבה.

אסנת כהן: אני חייבת לציין עוד דבר ששכחתי לציין קודם לכן.

אסנת כהן: אם חלילה חלה החמרה במצב הרפואי ומגישים בקשה להחמרת מצב, אם בחרתם במסלול מסוים, הבקשה הולכת רק שם.

אסנת כהן: זה לא שאחר כך נאמר שאם חלה החמרה במצב שלי, היום אתה רוצה לעבור לנפגעי איבה מנפגעי עבודה כי שם תקבל יותר.

אסנת כהן: לא.

אסנת כהן: מי שבחר פעם, בחר לתמיד.

יצחק סרי: האם אפשר להגיע להחלטה שיהיה להם ייעוץ פרטני מטעמכם?

יצחק סרי: הכוונה שאותו גורם יבוא ויאמר להם אלה הם הדברים ויפרוס בפניהם את הנתונים גם פה וגם שם.

יצחק סרי: ההחלטה תהיה שלהם, אבל כל האינפורמציה תובא בפניהם.

אסנת כהן: בהחלט, אבל לא נכון לעשות זאת עכשיו.

יצחק סרי: זה אפשרי כאשר הנתונים יהיו ודאיים?

אסנת כהן: בוודאי.

אסנת כהן: אני כותבת להם מכתב מפורט מה מגיע להם כנפגעי עבודה ומה מגיע להם כנפגעי פעולות איבה והם יבחרו.

כרמל סטינגר: אנחנו נותנים את כל האינפורמציה.

כרמל סטינגר: יכול להיות שבוועדה רפואית של נכות מתאונה בעבודה יוסיפו לאדם אחוזי נכות מאחר שהוא לא יכול לחזור למקום עבודתו כאשר לנפגע איבה אין דבר כזה, אבל לנפגע פעולות איבה יש דברים שונים.

כרמל סטינגר: לכל מסלול יש את הדברים שלו ולכן אני אומרת סבלנות.

כרמל סטינגר: סוף מעשה במחשבה תחילה.

שולי בר: כל אחד מבחינת הגיל שלו והשכר שלו, יש לו את השיקולים שלו וזה ממש לא רעיון טוב ללכת שכולם ילכו בעצה אחת.

ירון זוהר: לפי החוברת שקיבלנו, אני יודע מה אני אמור לקבל כנפגע עבודה.

אסנת כהן: אתה עצמאי ובוגר להחליט.

אסנת כהן: מולה סמהי.

אסנת כהן: שולם שכר באמצעות המעסיק לתקופה 16 ביולי עד 15 בינואר.

אסנת כהן: שולם סכום של 76,580 שקלים.

אסנת כהן: השיקום שילם 1,185 שקלים.

אסנת כהן: אנחנו מבקשים שגם מולה ימלא את טופס התביעה ונעמיד אותך בפני ועדה רפואית.

מולה סמהי: הופעתי בפני ועדה רפואית.

מולה סמהי: קיבלתי לפי נפגע פעולות איבה ואחר כך אמרו לי לבקש תאונת עבודה.

מולה סמהי: אמרו לי לעשות צילומים, אותם שלחתי אבל לא קיבלתי תשובה.

מולה סמהי: עברתי ניתוחים רבים.

מולה סמהי: הכדור שנכנס, נכנס במקום אחד, יצא במקום השני וחתך לי חלק מהעצם.

מולה סמהי: אחרי שלושה חודשים אמר לי הרופא שאני חייב לשים גבס מיוחד כי סבלתי מגירוד במקום והוא נתן לי מכתב ושלח אותי לאגף גפים.

מולה סמהי: הלכתי לשם ושם אמרו לי להביא אישור מביטוח לאומי.

מולה סמהי: הלכתי לביטוח לאומי ושם נאמר לי להביא הצעת מחיר.

מולה סמהי: אמרתי שאני חייב לעבור את הטיפול הזה בדחיפות, מה עוד שסבלתי מחום, הזעות וגירוד.

מולה סמהי: חיכיתי חודשיים ולא קיבלתי תשובה.

מולה סמהי: אחרי חודשיים הוא המליץ לי לשים גבס פלסטי ואני קניתי אותו.

מולה סמהי: כנראה 1,400 שקלים היה סכום גבוה בשביל הביטוח הלאומי.

כרמל סטינגר: זה לא יקר עבור הביטוח הלאומי.

כרמל סטינגר: אנחנו משלמים כל סכום.

מולה סמהי: הרופא התעצבן ואמר שזה חלק מהטיפול בי.

אסנת כהן: אם הלכת במסלול פעולות איבה, תקבל את כל הטיפול הרפואי.

מולה סמהי: הרופא הרים טלפון ואמר שזה חלק מהטיפול, ואז נאמר לו שאני אגיע כדי לקבל את האישור.

מולה סמהי: למה אני צריך לחכות חודשיים בלי לקבל את האישור?

אסנת כהן: תמלא טופס.

אסנת כהן: הטיפול בנפגעי עבודה הוא שונה וישלחו אתכם לקופות החולים.

מולה סמהי: אני מדבר על הסחבת.

אסנת כהן: זאת לא סחבת.

גדי מדברי: זו סחבת פרופר.

גדי מדברי: אם אותה גברת שיושבת בביטוח לאומי בקריית חיים הייתה יכולה להסביר לו ולומר לו שעד שהוא לא ימלא טופס, לא מגיע לו, המצב היה שונה.

אסנת כהן: היא הסבירה את זה.

אסנת כהן: אני יכולה להראות לכם את המכתבים שלה.

מולה סמהי: היא לא מסבירה שום דבר.

אסנת כהן: הלנה לנדסברגר.

אסנת כהן: את נפגעת חרדה, נכון?

הלנה לנדסברגר: לא.

הלנה לנדסברגר: אני ניקיתי למעלה.

הלנה לנדסברגר: ראיתי עשן והסתכלתי עליו.

הלנה לנדסברגר: לאחר מכן שמעתי קול חזק, זרקתי את הדלי וברחתי לעמוד ליד הקיר.

הלנה לנדסברגר: למזלי לא יצאתי בצד מסוים אלא בצד השני.

הלנה לנדסברגר: כשהייתי ליד המטבח נפל הטיל השני.

כרמל סטינגר: את לא התפנית לבית החולים אלא הלכת הביתה.

כרמל סטינגר: איזה פגיעה יש לך?

כרמל סטינגר: הלנה לנדסברגר: פחד.

כרמל סטינגר: אני לא ישנה בלילות ולוקחת כדורים.

כרמל סטינגר: אם אני שומעת מטוס, אני נבהלת.

כרמל סטינגר: אני עובדת שם כמו חמור ועובדת דרך קבלן.

כרמל סטינגר: אני ברחתי לרומניה ושם ישבתי בגלל שפחדתי.

כרמל סטינגר: ברומניה לא היה לי ביטוח כי אני בארץ כבר 12 שנים.

כרמל סטינגר: מה שקרה הוא שלא הלכת לבית החולים.

הלנה לנדסברגר: נכון.

כרמל סטינגר: אף אחד לא ידע מה קרה לך.

כרמל סטינגר: רק כאשר חזרת מרומניה, פנית ואמרת שנפגעת.

כרמל סטינגר: זו בעצם הייתה הפעם הראשונה שידעו שקרה לך משהו.

הלנה לנדסברגר: לכן הלכתי לעורך-דין.

אסנת כהן: הלנה הגישה תביעה.

אסנת כהן: על פי החוק הרשות המאשרת במשרד הביטחון מאשרת פגיעות איבה.

אסנת כהן: התיק שלה עבר למשרד הביטחון ואני אבדוק שם מה קורה.

אסנת כהן: בינתיים אנחנו ניתן לה טיפול פסיכולוגי.

אסנת כהן: כרמל תכניס אותה לטיפול פסיכולוגי עד שהרשות המאשרת תכיר בפגיעה.

הלנה לנדסברגר: אני רוצה לצאת בחודש הבא לחופש.

אסנת כהן: את צריכה לקבל טיפול פסיכולוגי.

כרמל סטינגר: הלנה אומרת שבגלל שהיא עובדת ללא זכויות, לא היה מי שישלם לה משכורת ובתקופה הזו הימים שהיא לא עבדה היו על חשבון ימי החופש שלה, עכשיו, אם היא רוצה לצאת לחופש, אין לה ימי חופש.

הלנה לנדסברגר: אני עובדת ניקיון.

הלנה לנדסברגר: האנשים במקום הם כמו המשפחה שלי.

הלנה לנדסברגר: לקחתי את המקרה ללב באופן קשה ביותר.

הלנה לנדסברגר: שאלו אותי אחרי ההפצצה אם אני בסדר, אמרתי שאני בסדר, אבל לא הייתי בסדר.

אסנת כהן: לפני שיש לי אישור, כרמל תדאג שתקבלי טיפול פסיכולוגי.

אסנת כהן: אני אבקש לזרז את ההכרה ברשות המאשרת.

אסנת כהן: אם יכירו, אנחנו נשלם לך, אבל אני לא יכולה לשלם לפני שמשרד הביטחון מכיר בך.

אסנת כהן: חשוב לי שתקבלי את הטיפול שמגיע לך.

קריאה: את לא מדברת כמו שמדברים האנשים בביטוח לאומי.

אסנת כהן: גדי, אתה לא היית יחד עם עובדי הרכבת ואני טיפלתי באופן ספציפי בעובדי הרכבת.

אסנת כהן: תספר לי ותאמר לי מה אתה רוצה ואיפה אנחנו עומדים.

אסנת כהן: אתה שייך לסניף הקריות.

גדי מדברי: אני לא עברתי ועדה.

גדי מדברי: בתחילת דבריך אמרת שבגלל שלא הגשנו תביעה לנפגעי פעולות איבה, יש עיכוב בוועדות.

אסנת כהן: לא.

אסנת כהן: זה אמור לגבי מי שנמצא בטיפול עורך-הדין.

גדי מדברי: גם אני אצל יונגר, אבל יורם הגיש תביעה לתאונות עבודה וכן עבר ועדה.

גדי מדברי: אני לא מבין מה ההבדל בין אחד לשני, כאשר אחד כן עבר ועדה למרות שלא הגיש את הטופס לפעולות איבה, ושני ושלישי לא עברו.

גדי מדברי: אני לא יודע מה ההבדל בין האנשים.

גדי מדברי: אמרתם שתוך 24 שעות יצרתם קשר עם כל הנפגעים.

אסנת כהן: משתדלים ליצור קשר.

גדי מדברי: אתי יצרו קשר אחרי שבועיים.

אסנת כהן: אתה צריך להבין שאנחנו השתדלנו ליצור קשר אחרי 24 שעות אבל היו שם פקידי שיקום ופקידי תביעות שתחת מטח הטילים הלכו למשפחות השכולות, הלכו לפצועים בבתי החולים, ותבינו שגם הם היו במלחמה ויצאו לכבישים.

אסנת כהן: יכול להיות שהם לא הספיקו להגיע אל כולם.

גדי מדברי: אני יצאתי מבית החולים עם מכתב בו כתוב שאני צריך מטפל ל-24 שעות במשך חודש ימים.

גדי מדברי: אשתי הייתה המטפלת שלי.

גדי מדברי: אני עדיין לא בחרתי בשום מסלול כי הייתי בשוק.

גדי מדברי: יצרו אתי קשר.

גדי מדברי: קודם כל, לא חיפשו בשבילי בית מלון ולא אמרו לי ללכת לבית מלון, אלא אני הייתי צריך לחפש בית מלון דרך חברים שלי שמצאו לי מלון שעומד בקריטריונים של ביטוח לאומי.

גדי מדברי: דרך אגב, שילמתי שם פחות כסף.

גדי מדברי: אמרו לי שכלכלה לא מגיעה לי אלא רק ארוחת בוקר וארוחת ערב.

גדי מדברי: אחרי שכבר חזרתי, יהודית אמרה שמגיע לי גם ארוחת צהרים וקיבלתי עוד 4,500 שקלים, אבל קודם כל אמרו לי שלא מגיע לי.

גדי מדברי: כאשר הייתי במלון, היה לי בבנק מינוס 40 אלף שקלים ובגלל המלחמה והניתוח שעברתי לא הספיקו להסדיר את הדברים.

גדי מדברי: כפצוע שילמתי 800 שקלים במקום 1,700 שקלים ללילה, אבל עדיין הייתי עם אשתי, אבל היא לא קיבלה אגורה.

גדי מדברי: חודש ימים היא הייתה המטפלת שלי והייתה צמודה אלי.

גדי מדברי: כל הזמן שהייתי בבית מלון בתל-אביב, היא למעשה הייתה המטפלת שלי.

גדי מדברי: אני יצאתי עם מכתב ובו המלצה של נוירוכירורג שכתב שאני צריך טיפול במשך 24 שעות לתקופה של חודש.

גדי מדברי: כאשר חזרתי מבית המלון אחרי המלחמה, לא ידעתי מה לעשות.

גדי מדברי: מאחר שאני הראשון שנפגע מחברת החשמל - ואני מקווה שאהיה האחרון – אמרו לי שלא יודעים מה לעשות אתי.

גדי מדברי: הלכתי לעורך-דין שאמר לי למלא טופס לתאונת עבודה.

גדי מדברי: מילאתי ואתם שילמתם לי רק עבור 91 יום במסלול של תאונת עבודה ויתר הימים הם ימי המחלה שלי כי אני עובד 32 שנים בחברת החשמל.

גדי מדברי: אני עובד 32 שנים בחברת החשמל, המשכורת שלי היא בין 25 ל-30 אלף שקלים ברוטו לחודש.

גדי מדברי: מה יותר כדאי לי לבחור?

גדי מדברי: כדאי לי לבחור ולקבל 6,000 שקלים?

אסנת כהן: אני חושבת שזה לא נכון לענות לך עכשיו.

גדי מדברי: אני שואל אותך רק מבחינת המשכורת ולא מהבחינה הרפואית.

אסנת כהן: אתה בוגר ואתה תחליט מה אתה רוצה.

גדי מדברי: אני רוצה את עצתך.

אסנת כהן: אני לא נותנת עצות.

אסנת כהן: אני רק אומרת מה מגיע לך כנפגע פעולות איבה ומה מגיע לך כנפגע עבודה.

גדי מדברי: תני לי כלים.

גדי מדברי: אני לא יודע מה מגיע לי כנפגע עבודה ומה מגיע לי כנפגע פעולות איבה.

אסנת כהן: כאשר תהיה לך דרגת נכות קבועה, תוכל להחליט.

אסנת כהן: אתם רוצים לקצץ לנו את הכנפיים ולומר לנו שעורך-הדין ינהל את העניינים, אין בעיה, תנו לו לנהל את העניינים, אבל אני לא שם.

אסנת כהן: אני רוצה את טובתכם.

סופה לנדבר: אני לא רוצה להיכנס למה שהיה אלא להסתכל קדימה.

סופה לנדבר: אני רוצה שתחזרו לחיים מלאים ורגילים ומכל הלב כך אני מאחלת לכם.

סופה לנדבר: ראיתי כאן היום בישיבת הוועדה את הפתיחות ואת הרצון של ביטוח לאומי לפתור את הבעיות.

סופה לנדבר: אני לא מקבלת את התערבות עורך-הדין.

סופה לנדבר: תרצו את התערבותו של עורך-הדין, זו זכותכם אבל אני יוצאת מהתמונה.

סופה לנדבר: אני מכבדת את עורך-הדין ואתכם, אני רוצה לעזור, אבל בזמן שאני מתחילה לשחק עם עורך-דין, אני לא בתוך המשחק.

גדי מדברי: למה אחד שמגיש תביעה כנפגע עבודה כבר הופיע בפני הוועדה ושני שנמצא בדיוק באותו מסלול לא הופיע בפני הוועדה?

אסנת כהן: אני לא יודעת.

אסנת כהן: אני צריכה לבדוק באופן ספציפי מה קרה אתך.

ניקה שמחוביץ: למה לי לא עשו ועדה?

אסנת כהן: הזמינו חומר רפואי ועדיין לא קיבלו אותו.

ניקה שמחוביץ: פעמיים הם איבדו את החומר ושלחו מכתב לרופא.

ניקה שמחוביץ: הגברת דורית לא צריכה לעבוד שם כי היא לא עושה את העבודה.

ניקה שמחוביץ: היא שקרנית.

אסנת כהן: לא תפקידך ולא תפקידי לשפוט אותה.

ניקה שמחוביץ: היא אמרה לי שאני לא במחשב, היא אמרה שהיא איבדה את החומר, צחקה לי בפנים ואיימה עלי.

אסנת כהן: אתה כל כך טעון.

ניקה שמחוביץ: אני טעון עליה חזק ואני אביא עליה את כל סוללות עורכי-הדין.

אסנת כהן: אתה יכול להעביר את התלונה לביטוח לאומי.

סופה לנדבר: אתה תגיש תלונה והיא תטופל.

ניקה שמחוביץ: היא המנהלת שלה.

אסנת כהן: תאמין לי שהיא עובדת מאוד קשה.

ניקה שמחוביץ: היא משקרת בפניהם של האנשים.

אסנת כהן: בינתיים הוצאנו מהאינטרנט טופס תביעה.

אסנת כהן: מי שמחליט עכשיו שהוא רוצה לבחור, כולם בוגרים, כולם יכולים לעשות שיקול דעת לבד והם יחליטו.

אסנת כהן: יש גם את הטופס הזה שהכנתי עם דף המידע אותו נתנו, ויש גם את הטופס הזה למי שרוצה לבחור.

אסנת כהן: מי שרוצה למלא בשני המסלולים, תמלאו את זה.

אסנת כהן: אתם יכולים למלא את זה כאן ועכשיו.

אסנת כהן: עם כל הכבוד לעורך-דין יונגר, לא הוא מכתיב לי מה לעשות.

אסנת כהן: אני אמרתי את הדברים ואני אעמוד בהם.

סופה לנדבר: מי שרוצה, יכול למלא את הטופס עכשיו ולמסור אותו לאסנת, דבר שיקצר את הדרך ואת זמן הטיפול.

קריאה: אין לי שיקול דעת לחתום על דברים כאלה כי אני לא מבין.

קריאה: אני צריך להתייעץ.

אסנת כהן: תתייעץ עם מי שאתה רוצה ותחליט.

אסנת כהן: אני מבקשת שתחליטו לכאן או לכאן כדי שנוכל להמשיך בטיפול.

אסנת כהן: אנחנו הבהרנו לכם שאת השמרטף והמלון אנחנו לא ננכה.

אסנת כהן: אני אומרת לך שאני עומדת בהבטחתי.

שלומית עמינח: פרוטוקול הכנסת מחייב את בית המשפט.

אסנת כהן: לפי הצעת עורך-דין יונגר "מוכנים הנפגעים להשהות החלטתם בתנאי שישולם להם תגמול לפי תאונת עבודה וכן לא יקוזזו לא מעבר ולא בעתיד תשלומים שלא היו עבור שכר".

אסנת כהן: מה זה תשלומים שלא היו עבור שכר?

אסנת כהן: תגמולים זה לא תשלומים בעבור שכר.

סופה לנדבר: אנחנו מסיימים.

סופה לנדבר: אני לא רוצה לשמוע מה אומר עורך-הדין.

סופה לנדבר: אם אתם רוצים לשלם לו, תשלמו.

סופה לנדבר: אני לא ממליצה על זה כי אני חושבת שלא עושים הון וכסף בגין אסון שקרה לאנשים.

סופה לנדבר: אסנת, אתם הייתם בסדר.

סופה לנדבר: מה שהיה, היה ואני לא רוצה להיכנס לזה אלא לקדם את הדברים.

סופה לנדבר: אני מבקשת שתעשו מאמץ להתקדם.

סופה לנדבר: אני ממליצה לכם לחזור לחיים ותעשו מאמץ להתגבר על מה שהיה.

סופה לנדבר: אסנת, אני מבקשת ממך לתת את מספר הטלפון שלך כדי שהם יוכלו להתקשר אליך במידה שיתעוררו בעיות.

אסנת כהן: בסדר.

אסנת כהן: 02-6463244.

אסנת כהן: אני מבקשת מכם למלא את הטפסים.

סופה לנדבר: אני מבקשת שתודיע לי במהירות על תאריכי התכנסות הוועדות.

סופה לנדבר: אני מבקשת לזרז את ישיבות הוועדה ואני מבקשת לדווח לוועדה עד סוף חודש יוני לגבי תוצאות הוועדות.

אסנת כהן: זה תלוי בהם, אם הם ימלאו את הטפסים.

קריאה: מי שימלא, כמה זמן ייקח?

אסנת כהן: אני אשתדל לעשות זאת בהקדם.

סופה לנדבר: אני פונה לרכבת ישראל ומבקשת שתעזרו לאנשים שיש להם הלוואות כך שתפרסו להם אותן לתקופה ארוכה יותר כדי שיהיו מסוגלים להחזיר את הכסף.

סופה לנדבר: אני גם מבקשת לעזור לגברת הלנה שעובדת באמצעות קבלן.

סופה לנדבר: אני חושבת שראוי שהיא תתקבל לעבודה ברכבת מה עוד שעבודה כזו יכולה להיעשות שלא באמצעות קבלן.

סופה לנדבר: אני מאמינה שרכבת ישראל יכולה לעשות זאת.

סופה לנדבר: אני מאחלת לכם בריאות, לכם אני מאחלת סבלנות ולכולנו אני מאחלת חג שמח.

סופה לנדבר: תודה שבאתם ואני מקווה שיחד נמשיך לפעול למען אותם אזרחים.

סופה לנדבר: תודה רבה.